टाइम8 बर’ देस्कनिफ्राय- आसामनि गिबि मन्थ्रि ड० हिमन्त बिश्व शर्माआ आसामखौ उदां दैबाना खालामनो नाजानाय नुनो मोन्दों। साननैसो सिगां बिथाङा फोरमायनाय बादिब्ला बुरलुंबुथुर दैमाखौ जावनो हायाब्लाबो गुबुन नांजाबनाय दैसाफोरखौ ड्रेजारजों जावनानै बि जेंनाखौ फोजोबनायनि बाथ्रा सान्दों बे सोरखारा। मिथिनाय बादिब्ला 1950 मायथायाव बांग्रिं जानायनिफ्राय दैमा-दैसाफोरा थौले जानो हमदों। बिनिखायनो एसे बुरजा अखा हाबोलानो आसामाव दैबाना जायो होननानै गोबां सुबुंफोरखौ बुंनाय खोनायो। बि बुंनाय रावफोरखौ नंखाय बुंनो हाया। नाथाय आसामनि दैबानानि जेंनाया बेनि जाहोनावनो जादों बे नङा। भारत हादरा उदांस्रि जानायनि उनाव जानला-मानला मथाउरि खोनाय, आसामनि खाथियाव थानाय हादरसाफोराव गोबां बिबांनि हाग्रा ओनसोल फोजोबस्रांनाय, बिफोर ओनसोलाव सुबुं अनजिमा बांनाय आरो बुरलुंबुथुर दैमानि खर’ बाहागोयाव माखासे दाम प्रजेक्ट खालामनायफोरनि जाहोनावनो दैबानानि जेंनाया सानफ्रोमबो एफा-एफा बांबोदों आरो दा बिखौ होबथानायाव गोब्राब जादों। बुरलुंबुथुर दैमानि थौले जानायखौल’ जावनानै आरो मथाउरिखौ फोसाबब्लाल’नो दैबानानि जेंनाखौ फोजोबनो हागोन, बे नङा। आसाम हादरसाजों नांजाब फानाय हादर भुटान आरो अरुणाचल हादरसा बायदि हाजोयारि जायगानिफ्राय गोख्रै खाख्लायबोनाय दैया साहा आसामाव थानाय दैसाफोराव बोहै बोनानै दाहारा बांनायनि जाहोनाव सुबनसिरि, बरनदी, बेकि, पाग्ला दैसा, मानास, बिमा बायदि दैसानि दैया गुबुनजों बोहैनानै, आबाद फोथारफोराव बाला बुसावनायजों लोगोसे हरखाब दैबाना सोमजिनायनि जाथाया दिनै मोनसे फिसा जाथाय बादि जादों ? बिनि थाखायनो बुरलुंबुथुर दैमानि साहा बाहागोया थौले जानायनि थाखाय दैबाना जादों। नाथाय दैमानि खोला फारसेनि दैसाफोरा मेघालय हादरसानि अनगायै गुबुन जायगाफोराव गोलाव निजोम बोहै बोनानै बुरलुंबुथुर दैमायाव गोग्लै फैनायनि थाखाय खोला फारसे दैबानानि जेंनाया खम, नाथाय खुरखानाय अनजिमाया बारा। साहा फारसे दाहारा बारा जानायखाय बुरलुंबुथुर दैमानि गाहाइ दाहारावनो डिब्रुगड़, काजिरङा, मरिगाव बायदि जायगायाव बांसिन रुगुङा खुरखा जायो। जायगा लाना जायगा दैबानाया एरैबादि गिख्रंथाव महर लानायनि थाखायनो आसामनि दैबानानि जेंनाखौ फोजोबनोब्ला गुवार आरो गासै जौगाखांयारि सानखांनाय नांगोन। आरो बिखौ होबथानोब्ला आसाम हादरसाजों नांजाबफानाय भुटान हादर आरो अरुणाचल हादरसाजों सावरायज्लायनानै हेफाजाब लानायनि गोनांथि दं। दैबाना जेंनाखौ फोजोबनो दैमा-दैसाफोरखौ जावनानै, मथाउरिफोरखौ फोसाबनानैल’ दैबाना-हा खुरखानायखौ होबथानाया गोरलै जानानै थायाखै। थेवबो आसाम सोरखारखौ दैमा-दैसानि गोजाम मथाउरिफोरखौ फोसाबनानै दैबानाखौ होबथानो नाजानाय नुदों। दासान्दै दै बिफाननि मन्थ्रिआ हादरसानि गोबां जायगायाव थांनानै गिबि दैबानायाव खहा जानाय ओनसोल आरो मथाउरिफोरखौ नायदिं हैदों। बिदि नायदिं हैनायाव दैबानाजों लोमजाग्रा सुबुंफोरा गोजोननाय मोन्दों आरो गोसोयाव बोलो मोन्दों । दा जिल्ला बेंगिरिफोरा थोंजों खामानि मावनो हानायनि थाखाय मोनसे केबिनेट जथुमायाव थिरांथा लादों। जिल्ला बेंगिरिफोरा बे बिबानखौ लायोब्ला दैबानानि हेफाजाब राननायाव राजखान्थियारि बादि खामानि मावनाय आरो डिसपुरनिफ्राय मावख’यारि बिथोनफोरा खमायगोन होननानै साननो हायो। मानोना थांनाय समफोराव दैबानानि थाखाय हेफाजाब होनायाव राजखान्थियारि जानायखाय गोबां गोहैलो जादोंमोन होननानै अजद सिखांदोंमोन। जियानो जाया मानो दा जिल्ला खुंगिरिनो बिबान होनायाव दैबानानि हेफाजाबफोरखौ थिग मथै मोनगोन मोना, बेखौ समासो बुंसिगोन। आरो सिगां समफोरनिख्रुइ फैबाय थानाय समफोरा मोजांसिन जागोन होननानै मिजिंग थिबाय।